B. Bugár, podpredseda NR SR: (2004-06-23):
J. Stahl, predseda Najvyššieho kontrolného úradu SR: Ďakujem pekne za slovo. Vážený pán podpredseda Národnej rady Slovenskej republiky, vážené dámy poslankyne, páni poslanci. Najvyšší kontrolný úrad Slovenskej republiky v zmysle § 5 ods. 1 zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov vypracoval stanovisko k návrhu štátneho záverečného účtu Slovenskej republiky za rok 2003 z hľadiska dodržiavania príslušných zákonov a predpisov. Stanovisko sa opiera o kontrolné poznatky Najvyššieho kontrolného úradu za rozpočtový rok 2003 v jednotlivých rozpočtových kapitolách, štátnych fondoch, Národnej banke Slovenska, ďalej o výrok audítora k účtovnej závierke Národnej banky Slovenska k 31. decembru 2003, o údaje a informácie poskytnuté Štatistickým úradom Slovenskej republiky. Štátny záverečný účet Slovenskej republiky okrem zákonom vymedzených náležitostí obsahuje aj zhodnotenie výsledku hospodárenia zložiek verejnej správy podľa metodiky ESA 95, prehľad o prijatých a realizovaných štátnych zárukách a súhrnnú správu o výsledkoch finančnej kontroly a vnútorného auditu. Najvyšší kontrolný úrad pozitívne hodnotí podrobnú kvantifikáciu výpočtu dosiahnutého schodku rozpočtového hospodárenia verejnej správy z národnej metodiky na vyčíslenie v metodike ESA 95, ktorá je v štátnom záverečnom účte Slovenskej republiky detailne prezentovaná za každú zložku subjektov verejnej správy a ktorá podstatne prispieva ku stransparentneniu prezentovaných výsledkov hospodárenia s verejnými financiami a dlhu verejnej správy za rok 2003. Táto prezentácia výsledkov hospodárenia s verejnými financiami zároveň umožňuje hodnotiť vývoj verejných financií na porovnateľnej báze ako v ostatných členských krajinách Európskej únie a tiež hodnotiť plnenie kritérií, ktoré sú predpokladom k možnosti zavedenia eura v Slovenskej republike. Najvyšší kontrolný úrad na základe výsledkov kontroly hospodárenia a správnosti zostavenia záverečných účtov kapitol a návrhu štátneho záverečného účtu Slovenskej republiky za rok 2003 konštatuje, že návrh štátneho záverečného účtu Slovenskej republiky za rok 2003 obsahuje všetky náležitosti v zmysle ustanovení § 50 ods. 8 zákona o rozpočtových pravidlách. Príjmy štátneho rozpočtu v roku 2003 boli nižšie v porovnaní so schváleným i upraveným rozpočtom. Na nižšom plnení príjmov sa prejavili predovšetkým rozpočtové riziká na strane daňových príjmov, najmä v dôsledku poklesu výberu dane z pridanej hodnoty. Výpadok na strane daňových príjmov vo vzťahu k schodku štátneho rozpočtu bol v roku 2003 kompenzovaný najmä prekročením plnenia transferov zo štátnych finančných aktív a čiastočne zvýšením sadzieb spotrebných daní niektorých produktov a výrobkov od augusta 2003. Najvyšší kontrolný úrad poukazuje na opakované porušovanie zákonov a predpisov upravujúcich postupy pri hospodárení s rozpočtovými prostriedkami, najmä zákona o rozpočtových pravidlách, zákona o účtovníctve, zákona o cestovných náhradách a zákona o verejnom obstarávaní. Najvyšší kontrolný úrad konštatuje, že pri obstarávaní tovarov a služieb organizácie využívajú v prevažnej miere najmenej transparentnú metódu verejného obstarávania, t. j. rokovacie konanie bez zverejnenia, pri ktorom je najväčší priestor pre existenciu negatívnych javov ako klientelizmus a korupcia. Takýto postup legislatíva umožňuje a neodstránila ho ani novela zákona o verejnom obstarávaní. Za porušenie zákona o rozpočtových pravidlách sa udeľuje sankcia viazanie rozpočtových prostriedkov kapitoly. Táto sankcia sa ukazuje ako málo účinná, pretože nie je sankciou osobnou. Navyše, ku koncu roka dochádza k odpusteniu, respektíve k uvoľneniu viazania rozpočtových prostriedkov, pretože kapitolám chýbajú prostriedky na plnenie úloh vyplývajúce z platných zákonov. V tejto súvislosti Najvyšší kontrolný úrad odporúča prehodnotenie doposiaľ uplatňovanej praxe a zavedenie účinnejších nástrojov na zabezpečenie hospodárneho vynakladania prostriedkov štátneho rozpočtu a účinnejších sankcií za porušovanie pravidiel rozpočtového hospodárenia. Najvyšší kontrolný úrad konštatuje, že pri dôslednom dodržiavaní rozpočtovej a finančnej disciplíny, najmä z pohľadu hospodárnosti a efektívnosti vynakladania prostriedkov, by mohli byť potreby vo výdavkovej časti štátneho rozpočtu plnšie uspokojované. Najvyšší kontrolný úrad poukazuje tiež na potrebu dôslednejšieho prístupu k vedeniu účtovníctva s cieľom zabezpečenia plnohodnotných informácií pre potreby riadenia a kontrolu procesov v účtovných jednotkách ako aj vytvárania riadnych podmienok pre ochranu majetku štátu. Najvyšší kontrolný úrad opätovne odporúča legislatívne upraviť zavedenie povinnosti vydávať povolenia daňovej úľavy formou rozhodnutia príslušného orgánu s cieľom zvýšiť transparentnosť tohto procesu. V nadväznosti na výsledky kontrol financovania projektov v rámci predvstupových fondov Najvyšší kontrolný úrad poukazuje na potrebu rýchlejšieho zosúladenia všeobecne záväzných právnych predpisov s predpismi Európskej únie. Ďakujem za pozornosť. (Potlesk.)